Эрзять этнонимть юронза молихть иранонь валти (ираноннекс arsan - ""алянь, аля""). Сембода кунардонь тяштькснень эса эрзя (арису) валсь васьфневи Казариень каганть Иосифонь (10 с.) Хасдай ибн Шафрутунди (ульсь явропонь сановникокс Абд ал Рахман III (912-961) и Хаккам II (961-976) испаниень калифненди сёрмасонза. Тя сёрмаса азондови, кодама калкт эряйхть Итильть (Равать) малава ди кит пандыхть каяфкс Казармасторти. Тяштьксса калкнень лемсна азфт тяфта: бур-т-с, бул-г-р, с-вар, арису, ц-р-мис"". Улихть мяльхть, што эрзяттне лятфневсть сяда инголевок. Кепотьксонди, кунардонь греконь географне Страбона (аорсне) ди Птолемей (арсиитне) эсь тяштьксост тя валть азондозь ни. Арабонь географсь ди якайсь-шяяйсь Ибн-Хаукаль (10 с.) пачфнесь Arsaja(Ersaja) калкть колга, синь оцязорсна, кле, ""Arsa"" (Ersa) масторса"", ся ""масторса лама келазень, акша келазень кедняда, кивида"". Эрзяттнень (""арджаттнень""), тяфта ина и мокшетнень колга сёрмадсь 14 сядокизонь ушетксста иранонь тонафтф ломанць Рашид ад Дин, ""Рзяттнень"" колга сёрмадсь ногаень ширязсь Юсуф. Сонь грамотац кучфоль Москуву 1548 кизоня.